## Odluka o troškovima u postupcima arbitraže i mirenja

### NN 108/2003 (8.7.2003.), Odluka o troškovima u postupcima arbitraže i mirenja

# HRVATSKA GOSPODARSKA KOMORA

1433

Na temelju članka 19. Zakona o Hrvatskoj
gospodarskoj komori (»Narodne novine« broj 66/91, 73/91) i članka 26. točka 16.
Statuta Hrvatske gospodarske komore (»Narodne novine« broj 11/94 – pročišćeni
tekst, 108/95, 16/96, 64/01) Upravni odbor Hrvatske gospodarske komore na 7.
sjednici 2. srpnja 2003. godine donosi

## ODLUKU

### O TROŠKOVIMA U POSTUPCIMA ARBITRAŽE I MIRENJA

I. OPĆE ODREDBE

Članak 1.

Ovom odlukom određuju se pravila o troškovima u
postupcima na koje se primjenjuje Pravilnik o arbitraži pred Stalnim izbranim
sudištem pri Hrvatskoj gospodarskoj komori (Zagrebačka pravila) i Pravilnik o
mirenju pred Centrom za mirenje pri Hrvat­skoj gospodarskoj komori.

Članak 2.

Stranke koje sudjeluju u postupcima pred Stalnim
izbranim sudištem (u daljem tekstu: Sudište) i Centrom za mirenje (u da­ljem
tekstu: Centar) pri Hrvatskoj gospodarskoj komori snose troš­kove postupka.

Troškovi postupka sastoje se od:

a) upisne takse;

b) troškova nagrade arbitara i izmiritelja;

c) administrativnih troškova;

d) materijalnih troškova postupka (izdataka
arbitara i izmiritelja, nagrada i izdataka vještaka, troškova prevođenja i
ostalih izdataka).

Članak 3.

U konačnoj odluci donesenoj u arbitražnom
postupku sud će odrediti koja je stranka i u kojem omjeru dužna naknaditi
drugoj stranci troškove postupka i snositi vlastite troškove, uzimajući u obzir
uspjeh u postupku i druge bitne okolnosti.

Članak 4.

Prilikom podnošenja tužbe odnosno protutužbe
tužitelj (protutužitelj) je dužan uplatiti u korist Izbranog sudišta upisnu
taksu prema tarifi Izbranog sudišta koja je sastavni dio ove odluke.

Ako u postupku kao suparničari sudjeluju više od
dvije stranke, za svaku dodatnu stranku upisna taksa se povećava za 10 posto.

Tajništvo Izbranog sudišta dostavit će tužbu na
odgovor ili poduzeti neku drugu procesnu radnju tek nakon uplate upisne takse.

Uplaćena upisna taksa ne vraća se.

Članak 5.

Nakon utvrđenja broja arbitara u postupku (tj.
jedan ili tri), visinu predujma predvidivih troškova postupka iz članka 2. stav­ka
2. točke b), c) i d) određuje predsjednik Izbranog sudišta.

Tajnik Izbranog sudišta pozvat će tužitelja da
svotu iz stavka 1. ovoga članka uplati u korist Izbranog sudišta u roku od 30
dana od dostave poziva.

Prije uplate svote iz stavka 1. ovoga članka
tužba se neće proslijediti arbitražnom sudu.

Tijekom postupka,
ukoliko dođe do povećanja vrijednosti predmeta spora ili uplaćeni predujam ne
bude dovoljan za pokriće materijalnih troškova, Sudište može pozvati stranke da
uplate dodatni predujam.

Do uplate dodatnog
predujma zbog povećanja vrijednosti predmeta spora to povećanje neće se uzeti u
obzir.

Ako je dodatni predujam
zatražen zbog pokrića materijalnih troškova, do uplate dodatnog predujma
arbitražni postupak se neće nastaviti.

Smanjenje vrijednosti
predmeta spora uzet će se u obzir pri izračunavanju administrativnih troškova i
troškova nagrade arbitara samo ako je priopćeno Sudištu prije predaje spisa
arbitražnom sudu.

Članak 6.

Ako predujam ne bude
uplaćen u roku, predsjednik Sudišta donijet će odluku prema kojoj se podnesena
tužba briše iz upisnika sporova Izbranog sudišta.

Brisana tužba može se
ponovo podnijeti, uz ponovnu uplatu upisne takse.

Članak 7.

Stranke su dužne
uplatiti predujam na račun koji odredi Sudište odnosno Centar za mirenje.

Članak 8.

U postupku mirenja,
ukoliko se stranke drugačije ne sporazumiju, svaka stranka snosi svoje troškove
a troškove nagrade miritelju i administrativne troškove snose na jednake
dijelove.

Nagrada miritelju
sastoji se od nagrade po satu ili danu koju, ovisno o složenosti spora i drugim
relevantnim okolnostima, odredi predsjednik Centra za mirenje nakon
savjetovanja s miriteljem i strankama.

Administrativni
troškovi u postupku mirenja iznose 20 posto nagrade izmiritelju. Ako postupak
mirenja provodi više izmiritelja, administrativni troškovi iznose 10 posto
ukupne nagrade izmiriteljima.

U ostalom, na postupak mirenja na odgovarajući
će se način primjenjivati odredbe članaka 2. i članaka 4. do 6. ove Odluke.

II. TARIFA

Članak 9.

TROŠKOVI ARBITRAŽE

Tar. br. 1.

Upisna taksa za provođenje arbitražnog postupka
odnosno postupka mirenja iznosi 200 EUR-a ili, ako se uplata vrši u valuti sjedišta
Sudišta, u protuvrijednosti te svote u valuti sjedišta Sudišta.

Protuvrijednost upisne takse u valuti sjedišta
Sudišta izračunava se primjenom prodajnog tečaja iz tečajne liste Hrvat­ske
narodne banke važeće na dan uplate upisne takse uvećane za 3 posto.

TROŠKOVI ZA NAGRADE ARBITARA

Tar. br. 2.

Za provođenje arbitraže s međunarodnim
obilježjem, ako ju provodi arbitar pojedinac, troškovi za nagrade arbitara
naplaćivat će se prema vrijednostima iz sljedeće tabele:

Za provođenje arbitraže bez međunarodnog
obilježja, ako ju provodi arbitar pojedinac, troškovi za nagrade arbitara
naplaćivat će se prema vrijednostima iz sljedeće tabele:

Devizna vrijednost predmeta spora koja nije
izražena u EUR preračunava se u EUR primjenom prodajnog tečaja za odnosnu valutu
iz tečajne liste Hrvatske narodne banke važeće na dan kada je s vrijednošću
predmeta spora odnosno promjenom vrijednosti predmeta spora upoznato Izbrano
sudište.

U slučaju da deviznu vrijednost predmeta spora
nije moguće izračunati primjenom metode iz stavka 3. ovog tarifnog broja (npr.
zbog vrijednosti predmeta spora izražene u nekonvertibilnoj valuti), primijenit
će se druga odgovarajuća metoda.

Tar. br. 3.

Ako stranke plaćaju predujam administrativnih
troškova i troškova nagrade arbitara na jednake dijelove, radi izračunavanja
iznosa tih troškova vrijednosti predmeta spora iz tužbe i protutužbe se
zbrajaju. U protivnom, predujam tih troškova izračunava se posebno za tužbu i
protutužbu (odvojeno izračunavanje).

Odvojeno izračunavanje primjenjuje se i ako
zahtjev protutužbe nije u vezi s tužbenim zahtjevom.

Ako se u istom postupku postavlja više zahtjeva
i protuzahtjeva, predsjednik Sudišta može troškove nagrade arbitara
izračunavati odvojeno za svaki postavljeni zahtjev.

Tar. br. 4.

Ako sudi vijeće, svota iz tar. br. 2. se
povećava dva i pol puta. U naročito složenim slučajevima predsjednik Sudišta
može odrediti da se svota iz tar. br. 2. povećava do tri puta.

Ako u postupku kao suparničari sudjeluju više od
dvije stranke, za svaku dodatnu stranku svota iz tar. br. 2. povećava se za 10
posto.

Tar. br. 5.

U slučaju da se arbitražni postupak ne okonča
pravorijekom, predsjednik Sudišta odredit će u primjerenom iznosu visinu
nagrade arbitara i administrativnih troškova, te donosi odluku o vraćanju
neutrošenog dijela predujma strankama.

Ako je arbitru kao
predujam nagrade isplaćena veća svota od one određene u skladu sa stavkom 1.
ovoga članka, predsjednik Sudišta pozvat će arbitra da vrati preplaćeni dio
predujma.

ADMINISTRATIVNI TROŠKOVI

Tar. br. 6.

Ako sudi arbitar pojedinac, administrativni
troškovi iznose 20 posto od visine troškova nagrade arbitra pojedinca.

Ako sudi vijeće, administrativni troškovi iznose
10 posto od iznosa troškova nagrade arbitražnog vijeća.

NAPLATA PREDUJMOVA I PRERAČUNAVANJE

Tar. br. 7.

Stranka koja je fizička osoba s prebivalištem
ili trajnim boravištem u inozemstvu, odnosno pravna osoba sa sjedištem u
inozemstvu (strana stranka) plaća troškove postupka u EUR.

Ako stranka iz stavka 1. ovoga članka posjeduje
nerezidentni račun u valuti sjedišta Sudišta u Republici Hrvatskoj, može
troškove postupka plaćati u valuti sjedišta Sudišta.

Stranka različita od stranke iz stavka 1. ovoga
članka (domaća stranka) plaća troškove postupka u valuti sjedišta Sudišta ili u
EUR.

Protuvrijednost troškova postupka iz točke b) i
c) stavka 2. članka 2. u valuti sjedišta Sudišta izračunava se primjenom
prodajnog tečaja EUR iz tečajne liste Narodne banke važeće na dan uplate svote
koja se plaća ili predujmljuje.

III. PRIJELAZNE I ZAVRŠNE ODREDBE

Članak 10.

Ova odluka primjenjuje se na sve sporove
pokrenute nakon njenog stupanja na snagu, te na sporove pokrenute prije njenog
stupanja na snagu, ako u njima još nije bila uplaćena upisna taksa.

Članak 11.

Stupanjem na snagu ove Odluke prestaje važiti
Odluka o postupcima arbitraže i mirenja (»Narodne novine«, br. 81/2002).

Članak 12.

Ova odluka stupa na snagu danom objave u
»Narodnim novinama«.

Broj: I – 2131/1-2003.
Zagreb, 2. srpnja 2003.

Predsjednik
**Nadan Vidošević,** v. r.

Odluka, NN 108/2003-1433